
ԳԵՐՇ. Տ. ՆԱՐԵԿ ԱՐՔ. ԱԼԵԷՄԷԶԵԱՆԻ ՀԵՏ
(Հինգշաբթի, 13 Սեպտեմբեր 2012)

Օգոստոս 28-էն Սեպտեմբեր 4, Կրետէի մէջ, տեղի ունեցաւ Եկեղեցիներու Համաշխարհային Խորհուրդի Կեդրոնական Վարչութեան ժողովը: Շուրջ 150 հոգի-ներէ բաղկացած յիշեալ ժողովին Մեծի Տանն Կիլիկիոյ Կաթողիկոսութիւնը ներկա-յացուցին Գերշ. Տ. Նարեկ Արք. Ալեէմէզեան եւ Դոկտ. Նորա Պայրագտարեան-Գապաքեան: 
Կեդրոնական Վարչութիւնը, որուն ատենապետութիւնը 14 տարիներ նախորդ նստաշրջանին ստանձնած էր Ն.Ս.Օ.Տ.Տ. Արամ Ա. Կաթողիկոս, քննարկեց Խորհուրդին անցնող տարուան գործունէութիւնը: Աթէնք վերադարձին` ԱԶԱՏ ՕՐ -ի խմբագրա-տունը այցելեց Գերշ. Տ. Նարեկ Արք. Ալեէմէզեան, որ հարցազրոյց մը շնորհեց մեր թերթին, անդրադառնալով իր վարած երկու պաշտօններուն՝ Վարիչ միջ-եկեղեցական յարաբերութիւններու եւ Տեսուչ Դպրեվանքի:

Հարցում. Կը խնդրենք, որ անդրադառնաք Կրետէի մէջ գումարուած ժողովին եւ Եկեղեցիներու Համաշխարհային Խորհուրդի գործելաձեւին ու կառոյցին:
Պատասխան. Առաջին հերթին կ՚ուզեմ ուրախութիւնս յայտնել, որ ԱԶԱՏ ՕՐ -ի յարկէն ներս կը գտնուիմ. որովհետեւ, որպէս հայ մարդու եւ հայ հոգեւորականի, կը հաւատամ մամուլի առաքելութեան։ Հայ մամուլն է, որ յատկապէս այսօր աշխարհատարած մեր սփիւռքները իրարու կը կապէ, իրարու կ՚օղակէ: Այդ իմաստով, անշուշտ, մեծ դերակատարութիւն ունի նաեւ ելեկտրոնային մամուլը եւ ուրախութիւն է, որ զանազան հայկական թերթեր հասանելի կը դառնան ելեկտրոնային ճամբով, այսօր, մեր ընթերցողներուն: 
Յունաստան այցելութեանս նպատակը աշխատանքային էր: Ն.Ս.Օ.Տ.Տ. Արամ Ա. Վեհափառ Հայրապետին կողմէ նշանակուած եմ Եկեղեցիներու Համաշխարհային Խորհուրդի Կեդրոնական Վարչութեան անդամ, ինծի հետ ունենալով նաեւ Դոկտ. Նորա Պայրագտարեան-Գապաքեանը: Եկեղեցիներու Համաշխարհային Խորհուրդի Կեդրոնական Վարչութենէն ներս երկու անդամ ունի Մեծի Տանն Կիլիկիոյ Կաթո-ղիկոսութիւնը եւ երկու անդամ ալ ունի Ս. Էջմիածնի Ամենայն Հայոց Կաթողիկոսութիւնը: Ուրեմն, Հայ Եկեղեցին իր ամբողջութեամբ, երկու կաթողիկոսական Ս. Աթոռներով, կը մասնակցի Եկեղեցիներու Համաշ-խարհային Խորհուրդին, ինչպէս նաեւ այլ միջ-եկեղեցական խորհուրդ-ներու եւ միջ-եկեղեցական շարժումին ընդհանրապէս: 
Կեդրոնական Վարչութիւնը մէկուկէս տարին անգամ մը նիստեր կը գումարէ: Եկեղեցիներու Համաշխարհային Խորհուրդը ունի 348 անդամ եկեղեցիներ, որոնց հաւատացեալներուն ընդհանուր թիւը մօտ 500 միլիոն կը հաշուէ: Եկեղեցիներու Համաշխարհային Խորհուրդին կ՚անդամակցին Ուղղափառ (Օրթոտոքս) Եկեղեցիները, իրենց երկու ընտանիքներով` Քաղքեդոնական եւ Ոչ-քաղքեդոնական, Բարեկարգեալ Բողոքական Եկե-ղեցիները, Անգլիգան Եկեղեցին եւ այսպէս կոչուած ազատ կամ նոր Եկեղեցիներէն ոմանք` հոգեգալստական կամ «գարիզմաթիկ»։ Հռոմէա-կան Կաթոլիկ Եկեղեցին թէեւ անդամ չէ, սակայն կը գործակցի երկու յանձնախումբերու մէջ: 
Եկեղեցիներու Համաշխարհային Խորհուրդը կը նկատուի քրիստո-նէական միջ-եկեղեցական մեծագոյն կազմակերպութիւնը. թերեւս կազ-մակերպութիւն բառը կրնայ աշխարհիկ հնչել, ըսենք` խորհուրդը, որով-հետեւ կազմակերպութենէ մը շատ աւելին է, եկեղեցիներու համախմբում է եւ այն ենթահողն է, ուր եկեղեցիներ միատեղ կու գան, իրարու հետ կ՚աղօթեն, իրարու հետ հասարակաց հարցեր կը քննարկեն եւ, միաժա-մանակ, եթէ իրարու հանդէպ դժգոհութիւններ ունին, կ՚արտայայտեն զանոնք, սրտբացօրէն կը խօսին ու փոխադարձ հանդուրժողականութեան եւ յարգանքի մթնոլորտի մէջ իրենց աշխատանքը կը վարեն:
Կեդրոնական Վարչութիւնը կ՚ընտրուի Եկեղեցիներու Համաշխար-հային Խորհուրդի ընդհանուր համաժողովին կողմէ, որ եօթը տարին անգամ մը կը գումարուի եւ, ինչպէս գիտէք, երկու նստաշրջաններ` ամբողջ 14 տարի Արամ Ա. Վեհափառ Հայրապետը վարեց Եկեղեցիներու Համաշխարհային Խորհուրդի ատենապետութիւնը, որ ընտրեալ բարձ-րագոյն պաշտօնն է: Վեհափառ Հայրապետի առաջնորդութիւնը պատիւ բերաւ եւ այդ պատիւը մինչեւ այսօր կը շարունակէ շօշափելիօրէն զգալի ըլլալ ոչ միայն Կիլիկեան Ս. Աթոռին, այլ ամբողջ հայ եկեղեցւոյ եւ ամբողջ հայութեան պարագային: Չափազանցած չեմ ըլլար, եթէ ըսեմ, որ մինչեւ այսօր աշխարհական թէ հոգեւորական ժողովականներ կան, որոնք Վեհափառին ատենապետութեան օրերը կը փնտռեն:

 	Հարցում. Կրետէի մէջ Եկեղեցիներու Համաշխարհային Խորհուրդի ժողովին ի՞նչ նիւթեր քննարկուեցան:
Պատասխան. Եկեղեցիներու Համաշխարհային Խորհուրդի Կեդրո-նական Վարչութեան ժողովը կազմակերպչական որոշ հարցերով զբաղե-ցաւ, ապա յատուկ ուշադրութեան նիւթ դարձուց Միջին Արեւելքի ներկայ կացութիւնը, Սուրիոյ մէջ տիրող իրավիճակը: Նոյնպէս շօշափուեցաւ համաշխարհային տնտեսական տագնապի հետեւանքով ստեղծուած կացութիւնը, յատկապէս Եւրոպայի տարածքին: Յառաջիկայ տարի, Հոկտեմբեր 2013-ին, Քորէայի Պուսան քաղաքին մէջ տեղի պիտի ունենայ Եկեղեցիներու Համաշխարհային Խորհուրդի 10-րդ համաժողովը եւ այդ գծով եւս նախապատրաստական աշխատանք տարուեցաւ:
Համաշխարհային այս կառոյցէն ներս շօշափելի կը դառնայ կրօն-ներու, մշակոյթներու եւ ազգերու գոյակցութիւնը, իրարու հանդէպ յար-գանքի, երկխօսութեան եւ գործակցութեան հիմնական սկզբունքներու հիմամբ: 
Ներկայ աշխարհին մէջ, միջ-կրօնական գործակցութիւնը հրամա-յական դարձած է` ազգերու եւ եկեղեցիներու հասարակաց սկզբունքներու, արժէքներու, ամրապնդման առումով: Այս ուղղութեամբ կարեւոր է ընդ-հանրական մտահոգութիւններու շուրջ համախմբուիլ եւ նոր մարտա-հըրաւէրները դիմագրաւել հաւաքական կեցուածքով:
 
Հարցում. Գիտենք, որ Հայ Եկեղեցւոյ եւ Յունաստանի Եկեղեցւոյ հետ լաւ յարաբերութիւններ կը պահպանուին. համագործակցութիւն եւ հաս-կացողութիւն կայ: Այսուհանդերձ, երբեմն, հարցեր կը դիմագրաւուին, օրինակ երբ Ս. Զատկուան ընթացքին հայ եւ յոյն կրօնաւորներու միջեւ կացութիւնը կը լարուի կամ երբ հայերու ուղղափառութեան հարցը կը դրուի:
Պատասխան. Ինչպէս արդէն նշեցիք, շատ լաւ յարաբերութիւններ կան Հայ եւ Յոյն Եկեղեցիներուն միջեւ: Մեծի Տանն Կիլիկիոյ Կաթողիկոս Արամ Ա. Վեհափառին կողմէ, ինչպէս եւ Յունաստանի Եկեղեցւոյ Արքե-պիսկոպոսին ու Ս. Սինոտին կողմէ համագործակցութեան կլիման կը պահպանուի: Կը գիտակցինք, եւ Յոյն Եկեղեցւոյ մեր պաշտօնակիցները իրենք ալ կը խոստովանին, որ անցեալէն եկող դաւանաբանական տարակարծութեանց կաշկանդիչ աւանդութիւն մը կը յամենայ տակաւին: Յատկապէս միջ-եկեղեցական շարժումին ստեղծած իրար-հասկացո-ղութեան եւ համագործակցութեան մթնոլորտին հետ քայլ պահելու հնարաւորութենէն զրկուած եկեղեցականներու մօտ որոշ վերապա-հութիւններ կը շարունակուին: Վստահ եմ, սակայն, որ ժամանակին հետ այդ բոլորը կը փարատին, երբ իրարու հետ հաղորդակցութեան, համա-գործակցութեան եւ փոխադարձ յարգանքի ու վստահութեան ենթահողը ընդլայնի:
 
Հարցում. Անդրադառնանք Մեծի Տանն Կիլիկիոյ Դպրեվանքի աշ-խատանքներուն: Ինչպէ՞ս կը գործէ Դպրեվանքը: Ինչպէ՞ս հունաւորուած ու կազմակերպուած է դաստիարակութեան բաժինը:
Պատասխան. Նախ ըսեմ, որ Դպրեվանքը ամբողջական հայը կազմաւորելու սրբազան գործը իր առաքելութիւնը կը նկատէ: Հոգեւո-րական եւ աշխարհական նուիրեալ ուսուցիչներ կը դասաւանդեն Դպրե-վանքէն ներս` մեր սաներուն փոխանցելով գիտութիւն, լեզու, մշակոյթ, բայց նոյն պահուն նաեւ կազմաւորելով գիտակից ու նուիրեալ հայը: 
Ուրախութեամբ կրնամ ըսել, թէ Դպրեվանքը ուսումնական գետնի վրայ յաջող ընթացքի մէջ է եւ մեր սաներու թիւն ալ գոհացուցիչ է: Ծնողներ իրենց զաւակները կը վստահին մեզի։ Մեր սաները առաւելաբար Լիբա-նանէն եւ Սուրիայէն են։ Մեր փափաքն է բոլորին հասնիլ եւ սաներ ունե-նալ տարբեր երկիրներէ, զանոնք պատրաստել ու կազմաւորել, որպէսզի ուսանողական շրջանի աւարտին անոնք վերադառնան իրենց գաղութ-ները` ստանձնելով կրօնաւորի կամ ուսուցիչի, խմբագրի կամ ազգային ծառայութեան որեւէ այլ պատասխանատուի պաշտօն: Դպրեվանքը մեր հոգեւոր ու ազգային ծառայութեան դարբնոցն է:
Ես միշտ կը շեշտեմ, թէ Դպրեվանքը, Լիբանանի մէջ ըլլալով հանդերձ, ուղղուած է ծառայելու մեր բոլորին: Մեր ժողովուրդի կեանքէն ներս Դպրեվանքին առաքելութիւնն ու ներկայութիւնը կրնան շօշափելի իրականութիւն դառնալ երբ բոլորս մասնակից կը դառնանք հայ հոգեւո-րականի եւ հայ մշակոյթի գործիչի կազմաւորման կենսական առաքելութ-եան, որ մեր ազգի, մեր գաղութներու ապագայի երաշխիքն է:
 
Հարցում. Ինչպիսի՞ կրթական ծրագիր կ՚իրագործուի Դպրեվանքին մէջ:
Պատասխան. Դպրեվանքը ունի երկու բաժիններ. «Ժառանգաւո-րաց»՝ 4 տարի եւ «Ընծայարան»՝ 4 տարի։ Մեր սաները ժառանգաւորներն են մեր պատմութեան ու մշակոյթին եւ կը պատրաստուին իրենց կեանքը նուիրելու, իրենց անձը ընծայաբերելու Հայ Եկեղեցիին ու հայ ազգին:
Կրթական ծրագիրը հիմնականօրէն աստուածաբանական եւ հայա-գիտական նիւթեր կ՚ընդգրկէ. նաեւ կան գիտութեան, մշակոյթի, պատ-մութեան (հայոց պատմութիւն, հայ եկեղեցւոյ պատմութիւն, համաշխար-հային պատմութիւն), փիլիսոփայութեան, հոգեբանութեան, ընկերաբա-նութեան եւ ընկերային գիտութիւններու նիւթեր: Կը դասաւանդուին նաեւ հայերէն, գրաբար, ֆրանսերէն, անգլերէն եւ արաբերէն լեզուներ, աշխար-հագրութիւն, թուաբանութիւն, երաժշտութիւն եւ այլն: Առաջին բաժինը` «Ժառանգաւորաց»-ը համարժէք է միջնակարգ դպրոցի: Երկրորդ բաժինը` «Ընծայարան»-ը մասնագիտական բաժինն է:
Վեհափառ Հայրապետի յանձնարարութեամբ, ուսումնական ծրագի-րը միշտ վերանայումի կ՚ենթարկուի եւ աւելի համապատասխան կը դառնայ ներկայ պայմաններուն եւ ակնկալութիւններուն: Հոգեւորական եւ աշխարհական ուսուցիչներէ բաղկացած կազմ մը կը դասաւանդէ Դպրե-վանքին մէջ, գլխաւորութեամբ Արամ Ա. Վեհափառ Հայրապետի։ Անցեալ տարեշրջանին քառասունեօթը սաներ ունէինք:
Դպրեվանքի սաները կու գան մեր ժողովուրդէն: Վստահ եմ, որ յառաջիկայ տարեշրջաններուն, երբ ժողովուրդը նաեւ աւելի լաւ գիտակցի Դպրեվանքի կատարած կենսական գործին, առաւել մեծ թիւով ուսա-նողներ պիտի ունենանք Դպրեվանքին մէջ: Իմ ակնկալութիւնս է, որ բոլորս բանալի դերակատարութիւն ունենանք այս մարզէն ներս, ապա-հովելով մեր նոր սերունդներուն հայաշունչ դաստիարակութիւնը:

Հարցում. Ինչպիսի՞ փորձառութիւններ կու տայ ձեզի այս պաշտօնը:
Պատասխան. Կ՚ամրապնդուիմ` տեսնելով եւ գիտակցելով, թէ բոլորս ալ լծուած ենք միեւնոյն առաքելութեան. ծառայել մեր ժողովուրդին` մեր եկեղեցւոյ ճամբով:
Հեռատեսութեամբ կը դիտեմ Դպրեվանքին աշխատանքը` գիտակ-ցելով, թէ ան կրնայ որոշիչ դեր խաղալ այս հանգրուանին, ապահովելով ու երաշխաւորելով մեր ընթացքն ու ապագան: Մեր եկեղեցիէն ակնկա-լիքները հետզհետէ աւելի կը բազմանան թէ՛ Հայաստանի եւ թէ՛ հայկական սփիւռքի մէջ: Հայ Եկեղեցին կենդանի իրականութիւն դարձնելու համար մեր ժողովուրդի կեանքէն ներս, գաղափարապաշտ երիտասարդ ու եռան-դուն սերունդներու պէտք ունինք:
Հոգեւորական եւ աշխարհական ամբողջական հայ մարդու պատ-րաստութեան նուիրական պարտքը կը կատարէ Դպրեվանքը՝ մեր բոլորին մասնակցութեամբ: Չկարծուի, թէ դպրեվանեցիները մեկուսացած կեանք կ՚ապրին, այլ մենք կը խրախուսենք անոնց ներկայութիւնը մեր ժողովուրդի հաւաքական կեանքէն ներս եւ, իրենց ուսումնառութեան տարիներէն իսկ, Հայ Եկեղեցւոյ ճամբով մեր ազգի զանազան բնագաւառներէն ներս ծառա-յելու փորձառութիւնը կը մշակենք:

Հարցում. Ի՞նչ պատգամ կը փափաքիք ուղղել յունահայութեան:
Պատասխան. Ծանօթ է մեզի յունահայութեան դիմագրաւած իրա-վիճակը, որ ստեղծուած է յատկապէս տնտեսական ճգնաժամի հետե-ւանքով: Հաւատալով մեր գաղութներու ունեցած ուժին, որ երկար տա-րիներու ընթացքին միշտ գտաւ իր յաջող դրսեւորումը, յունահայութեան կացութիւնը բարելաւուած տեսնելու համոզումով կը դիտեմ եւ կ՚ողջունեմ ձեր հաւաքական ճիգերը:

